Sjebiens se sake-ure weer bekyk | News24
LAST UPDATED: 2017-08-17, 05:30
Sjebiens se sake-ure weer bekyk
John BestFoto: VERSKAF
SJEBIENS en tavernes se dae van sake ná die vasgestelde ure in die Nelson Mandelabaai-metro doen, is dalk getel.
Die munisipaliteit se komitee oor veiligheid en sekuriteit het hom Dinsdag op sy vergadering daartoe verbind om dié praktyk te ondersoek.
Marlon Daniels, raadslid van die Patriotic Alliance, het sy kommer uitgespreek oor die verontagsaming van munisipale verordeninge na aanleiding van boetes van R45 250 wat daarvoor opgelê is.
Hy het versoek dat die metropolisie – wat vir die toepassing van die verordeninge verantwoordelik is – meer besonderhede gee oor watter verordeninge oortree is waarvoor die boetes opgelê is.
“Ons moet nie agter ’n personeeltekort skuil wanneer munisipale verordeninge toegepas moet word nie. Daar is baie klagtes en ek weet nie wie om te nader nie, want die polisie sê dit is ’n munisipale verordening.
“ ’n Spesifieke voorbeeld is dat daar ’n drankverkooppunt in Gelvan Park baie naby ’n moskee, kerk, dagsorgsentrum en skool is waar mense in hul kampeerstoele sit. Hulle drink en urineer oral. Die gemeenskap kla en ek het met die metropolisie in verbinding getree om daarheen te gaan,” het Daniels gesê.
Volgens hom moet die vergadering leiding gee oor hoe om die ware kwelpunte van die gemeenskappe te hanteer.
“Ek praat nou van 30 tot 40 motors wat by die plek parkeer en waar mense openlik drank gebruik – van vroeg af wanneer mense op pad kerk toe is. Ek is seker dat dit ook in ander gebiede gebeur.”
John Best, burgemeesterskomiteelid vir veiligheid en sekuriteit, het met Daniels saamgestem. “Jy slaan die spyker op die kop. Ek wil jou goeie nuus gee. Die taakspan vir die toepassing van munisipale verordeninge is gevestig.
“Ons is tans besig om sake met die polisie te bespreek. Dit is die plig van die aangewese vuurwapenbeampte wat ook die aangewese drankbeampte by elke polisiekantoor is om die Drankwet toe te pas.”
Volgens Best is toegewings aan alle wettige drankverkooppunte gemaak om tot 04:00 oop te bly. “Dit moet stop omdat die wet bepaal dat hulle tot 02:00 oop kan bly.
“Ons sal ook ondersoek instel na die proses wat gevolg is met die aansoek vir die vestiging van die verkooppunte, aangesien die wyksraadslid sy motivering en die gemeenskap hul goedkeuring moet gee. Ek gee julle my woord dat die metropolisie dit in oorleg met die polisie sal hanteer.”
Gustav Rautenbach, DA-raadslid, het bygevoeg dat die Oos-Kaapse drankraad die een is wat nie die wette toepas nie.
“ Die ander probleem is dat daar geen samewerking en kommunikasie tussen die drankraad en die munisipaliteit is nie.”
Best het onderneem om ’n vergadering met die drankraad te belê.
Court case challenging ANC KZN policy conference outcome set to continue
Cape Town 05:44 AM
Lotus River 06:08 AM
APARTMENTS / FLATS FOR SALE IN Cape Town, Observatory